CELEX: 32017D0758
Language: bg
Date: 2017-04-25 00:00:00
Title: Решение (ЕС) 2017/758 на Съвета от 25 април 2017 година за позицията, която трябва да се заеме от името на Европейския съюз на осмото заседание на Конференцията на страните по Стокхолмската конвенция за устойчивите органични замърсители относно предложенията за изменения на приложения А, Б и В

29.4.2017   
            
            
               BG
            
            
               Официален вестник на Европейския съюз
            
            
               L 113/45
            
         РЕШЕНИЕ (ЕС) 2017/758 НА СЪВЕТА
   от 25 април 2017 година
   за позицията, която трябва да се заеме от името на Европейския съюз на осмото заседание на Конференцията на страните по Стокхолмската конвенция за устойчивите органични замърсители относно предложенията за изменения на приложения А, Б и В
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               Стокхолмската конвенция за устойчивите органични замърсители („Конвенцията“) бе одобрена от името на Европейската общност на 14 октомври 2004 г. с Решение 2006/507/ЕО на Съвета (1).
            
         
               (2)
            
            
               Европейският съюз е въвел в правото на Съюза задълженията посочени в Конвенцията посредством Регламент (ЕО) № 850/2004 на Европейския парламент и на Съвета (2).
            
         
               (3)
            
            
               Съюзът отдава голямо значение на необходимостта от постепенно разширяване на приложения A, Б и/или В към Конвенцията с включване в тях на нови вещества, съответстващи на критериите за устойчиви органични замърсители (УОЗ), съобразно принципа на предпазливост, с оглед да бъде постигната целта на Конвенцията и изпълнен ангажиментът за свеждане до минимум на неблагоприятните въздействия на химичните вещества до 2020 г., поет от правителствата на Световната среща на високо равнище, състояла се през 2002 г. в Йоханесбург.
            
         
               (4)
            
            
               В съответствие с член 22 от Конвенцията Конференцията на страните може да приема решения за изменение на приложения А, Б и/или В към Конвенцията. Тези решения влизат в сила една година след датата, на която депозитарят е съобщил за дадено изменение, с изключение на страните по Конвенцията („страните“), които са избрали правото на отказ.
            
         
               (5)
            
            
               Комитетът за преглед на устойчивите органични замърсители (КПУОЗ), създаден по силата на Конвенцията, приключи прегледа на техническия декабромодифенилов етер (c-decaBDE), след като през 2013 г. това вещество бе предложено за включване от Норвегия. КПУОЗ установи, че c-decaBDE съответства на критериите на Конвенцията за включване в приложение A към нея. Очаква се, че на своето осмо заседание Конференцията на страните ще вземе решение за включване на c-decaBDE в приложение A към Конвенцията.
            
         
               (6)
            
            
               Производството, пускането на пазара или употребата на декабромодифенилов етер под формата на вещество, като съставна част в други вещества или съставка в смеси и изделия, са ограничени съгласно Регламент (ЕС) 2017/227 на Комисията (3), с което се създава вписване 67 в приложение XVII към Регламент (ЕО) № 1907/2006 на Европейския парламент и на Съвета (4) (REACH) („вписване 67“). Съгласно вписване 67 производството, пускането на пазара или употребата на декабромодифенилов етер се разрешават само за ограничено време за нови въздухоплавателни средства и за резервни части за въздухоплавателни средства, моторни превозни средства, земеделски и горски превозни средства и определени машини.
            
         
               (7)
            
            
               След като през 2006 г. късоверижните хлорирани парафини (SCCP бяха предложени за включване от Съюза, КПУОЗ установи, че те съответстват на критериите на Конвенцията за включване в приложение A към Конвенцията. Очаква се, че на своето осмо заседание Конференцията на страните ще вземе решение за включване на SCCP в приложение A към Конвенцията.
            
         
               (8)
            
            
               Производството, пускането на пазара и употребата на SCCP са забранени, като съществуват известни изключения, съгласно Регламент (ЕО) № 850/2004, изменен с Регламент (ЕС) 2015/2030 на Комисията (5). В посочения изменен регламент са установени и пределно допустимите стойности за наличието на SCCP в други смеси от хлорирани парафини, генерирани от производствения процес. Тъй като SCCP може да се разпространяват на големи разстояния в околната среда, постепенното преустановяване на употребата им в глобален мащаб би създало по-големи ползи за гражданите на Съюза, отколкото единствено забрана в Съюза съгласно Регламент (ЕО) № 850/2004.
            
         
               (9)
            
            
               След съответно предложение за хексахлоробутадиена (HCBD), подадено от Съюза през 2011 г., КПУОЗ установи, че HCBD съответства на критериите на Конвенцията за включване в приложения A и В към Конвенцията. На своето седмо заседание Конференцията на страните реши да включи HCBD в приложение А към Конвенцията. Конференцията на страните обаче прие Решение SC-7/11, с което КПУОЗ бе приканен да извърши допълнителна оценка на HCBD въз основа на нови данни във връзка с включването му в приложение В към Конвенцията и да представи препоръка на Конференцията на страните за включване на HCBD в приложение В, която да се разгледа допълнително на осмото заседание.
            
         
               (10)
            
            
               В Съюза производството, пускането на пазара и употребата на HCBD са забранени съгласно Регламент (ЕО) № 850/2004, изменен с Регламент (ЕС) № 519/2012 на Комисията (6), но е възможно той да бъде генериран непреднамерено при някои промишлени дейности. Този вид дейности попадат в обхвата на Директива 2010/75/ЕС на Европейския парламент и на Съвета (7) и във връзка с тях се изисква прилагането на някои мерки за управление на емисиите. Тъй като HCBD може да се разпространява на големи разстояния в околната среда, глобални мерки срещу непреднамерените изпускания на това вещество биха създали по-големи ползи за гражданите на Съюза, отколкото предприетите само в Съюза мерки, предвидени в Регламент (ЕО) № 850/2004.
            
         
               (11)
            
            
               Перфлуорооктансулфоновата киселина (PFOS) и нейните производни са включени в приложение Б към Конвенцията с няколко „допустими употреби“. Конференцията на страните ще бъде приканена да прегледа продължаващата необходимост от тези допустими употреби. С Регламент (ЕО) № 850/2004 се забраняват производството, пускането на пазара и употребата на PFOS, но се освобождават определени употреби, които в Съюза са все още необходими. Поради това Съюзът следва да подкрепи заличаването на „допустимите употреби“ за PFOS и нейните производни, които вече не са необходими на страните, освен тези за фотоустойчиви и противоотражателни покрития за полупроводници, ецващи реактиви за съставни полупроводници и керамични филтри, както и при нанасяне на твърди метални покрития само в системи със затворен цикъл,
            
         ПРИЕ НАСТОЯЩОТО РЕШЕНИЕ:
   Член 1
   1.   Позицията, която трябва да се заеме от името на Съюза на осмото заседание на Конференцията на страните по Стокхолмската конвенция (СОР) е в съответствие с препоръките на Комитета за преглед на устойчивите органични замърсители и съответно в подкрепа на:
   
               —
            
            
               включване на декабромодифенилов етер (BDE-209), съдържащ се в технически декабромодифенилов етер (c-decaBDE), в приложение А към Конвенцията със „специфични изключения“ за производството и употребата на decaBDE в резервни части за автомобилната промишленост. Съюзът трябва да подкрепи това включване с допълнителни „специфични изключения“ за въздухоплавателни средства и за резервни части за въздухоплавателни средства в съответствие с Регламент (ЕС) 2017/227, както и за резервни части за земеделски и горски превозни средства и определени машини, ако други страни по Конвенцията или пряко участващи заинтересовани страни могат да докажат нуждата си от тях;
            
         
               —
            
            
               включване на късоверижните хлорирани парафини (SCCP) в приложение А към Конвенцията;
            
         
               —
            
            
               включване на хексахлоробутадиена (HCBD) в приложение В към Конвенцията;
            
         
               —
            
            
               заличаване на следните „допустими употреби“ от вписването за перфлуорооктансулфоновата киселина (PFOS) и нейните производни в приложение Б към Конвенцията: възпроизвеждане на снимки, авиационни хидравлични течности, определени медицински изделия (като слоеве от съполимер на етилен и тетрафлуороетилен (ЕТФЕ) и производството на рентгеноконтрастен ЕТФЕ, ин витро диагностични медицински изделия и цветни филтри CCD), противопожарна пяна, противонасекомни примамки за борба срещу мравките листорези от Atta spp. и Acromyrmex spp.
            
         2.   Чрез координиране на място могат да бъдат договорени незначителни промени в тази позиция в зависимост от развитието на осмото заседание на СОР.
   Член 2
   Настоящото решение влиза в сила в деня на приемането му.
   
      Съставено в Люксембург на 25 април 2017 година.
      
         
            За Съвета
         
         
            Председател
         
         I. BORG
      
   
   
      (1)  Решение 2006/507/ЕО на Съвета от 14 октомври 2004 г. за сключване от името на Европейската общност на Стокхолмската конвенция за устойчивите органични замърсители (ОВ L 209, 31.7.2006 г., стр. 1).
   
      (2)  Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО (ОВ L 158, 30.4.2004 г., стр. 7).
   
      (3)  Регламент (ЕС) 2017/227 на Комисията от 9 февруари 2017 г. за изменение на приложение XVII към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на бис(пентабромофенилов) етер (ОВ L 35, 10.2.2017 г., стр. 6).
   
      (4)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).
   
      (5)  Регламент (ЕС) 2015/2030 на Комисията от 13 ноември 2015 г. за изменение на Регламент (ЕО) № 850/2004 на Европейския парламент и на Съвета относно устойчивите органични замърсители, изразяващо се в изменение на приложение I (ОВ L 298, 14.11.2015 г., стр. 1).
   
      (6)  Регламент (ЕС) № 519/2012 на Комисията от 19 юни 2012 г. за изменение на Регламент (ЕО) № 850/2004 на Европейския парламент и на Съвета относно устойчивите органични замърсители, изразяващо се в изменение на приложение I (ОВ L 159, 20.6.2012 г., стр. 1).
   
      (7)  Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (ОВ L 334, 17.12.2010 г., стр. 17).